SKRIFTLIG FORESPØRGSEL E-1169/01

af Cristiana Muscardini (UEN) til Kommissionen

(19. april 2001)

Om: Forurening af Middelhavet

Middelhavet er nu på sammenbruddets rand på grund af de olieudslip, der finder sted, når vandet fra rengøring af tankskibenes tanke udledes.

Det er foruroligende oplysninger, der fremgår af de 1 600 satellitfoto, som Europa-Kommissionens Fælles Forskningscenter har bearbejdet, og som er det eneste pålidelige bevis på kulbrinteforureningen af Middelhavet. 70 % af den olie, der udslippes i Middelhavet fra skibene, bliver udledt af bekvemmelighedsgrunde, fordi det koster mindre tid og færre penge at lukke olien ud i havet.

Middelhavets vand er nu nået op på en tjærekoncentration svarende til 38 milligram pr kubikmeter.

Den langsomme udledelse af olie i Middelhavet forårsager en uoprettelig skade på miljøet, som er meget alvorligere end den katastrofe, der for nylig fandt sted ved Galapagos-øerne.

På baggrund af ovenstående og i betragtning af Det Europæiske Fællesskabs tidligere miljøprogrammer, der bl.a. havde til formål at beskytte havet mod olieforurening,

vil Kommissionen da besvare følgende spørgsmål:

1. Har den kendskab til ovennævnte oplysninger vedrørende forureningen?

2. Har den allerede beskæftiget sig med krisesituationen i Middelhavet? Med hvilke midler?

3. Hvilke initiativer agter den at tage for at løse problemet?

4. Agter den at oprette et kontrolorgan med henblik på at bringe denne ulovlige og meget miljøskadelige fremgangsmåde til ophør?

Svar afgivet på Kommissionens vegne af Margot Wallström

(21. juni 2001)

Kommissionen er meget betænkelig ved den forurening, der skyldes udledning af driftsaffald fra skibe i Fællesskabets farvande, og som tegner sig for en stor del af den samlede olieforurening af havet.

De data, som Det Fælles Forskningscenter for nylig har sammenstillet på grundlag af satellitfotos, giver nu, for første gang, et mere nøjagtigt billede af omfanget af denne type forurening i Middelhavet.

En stor del af den forurening med driftsaffald, der kommer fra alle former for skibe i Fællesskabets farvande, skyldes imidlertid, at nogle havne ikke har tilstrækkelige affaldsmodtagefaciliteter, og - naturligvis også - at skibene af forskellige årsager ikke ønsker at bruge dem. Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe(1) omhandler disse spørgsmål og opstiller en række krav til både havne og skibe for at sikre, at der er passende faciliteter til rådighed i alle Fællesskabets havne, og at skibene bruger disse faciliteter.

Hvad angår kontrollen med disse ulovlige udledninger i Middelhavet, er det ifølge international havret et spørgsmål, der henhører under de pågældende kyststaters kompetence. Kommissionen vil imidlertid henlede det ærede medlems opmærksomhed på Europa-Parlamentets og Rådets beslutning 2850/2000/EF af 20. december 2000 om fastsættelse af EF-rammebestemmelser for samarbejde i tilfælde af utilsigtet eller forsætlig havforurening(3). Disse rammebestemmelser vil navnlig åbne mulighed for, at der kan udvikles fælles initiativer, som f.eks. workshops og uddannelseskurser, som kan forbedre metoderne til identifikation af de pågældende skibe. Rammebestemmelserne vil også forbedre udvekslingen af oplysninger om effektiviteten af de retsforfølgelsessystemer, der anvendes i de forskellige medlemsstater. Dette vil skabe synergi på EU-plan og skulle i sidste ende kunne føre til, at de ansvarlig idømmes afskrækkende sanktioner.

Behandling af forsætlig udledning som en handling, der medfører strafansvar efter miljølovgivningen, ville være et betydeligt fremskridt i bekæmpelsen af denne forureningskilde. Dette er grunden til, at det er omfattet af Kommissionens nylige forslag til direktiv om strafferetlig beskyttelse af miljøet(2).

Endvidere følger og støtter Kommissionen aktivt det arbejde, der i denne forbindelse gøres inden for rammerne af Barcelona-konventionen om beskyttelse af Middelhavet.

(1) EFT L 332 af 28.12.2000.

(2) KOM(2001) 139 endelig udg.

(3) EFT L 332 af 28.12.2000.